钦定古今图书集成/理学汇编/经籍典/第185卷 > 汉董仲舒春秋繁露二 > 《观德》
## 钦定古今图书集成/理学汇编/经籍典/第185卷 > 汉董仲舒春秋繁露二 > 《观德》

天地者，万物之本，先祖之所出也。广大无极，其德炤
明，历年众多，永永无疆。天出至明，众知类也；其伏，无
不炤也。地出至晦，星日为明，不敢暗，君臣父子夫妇
之道取之，此《大礼》之终也。臣子三子不敢当，虽当之，
必称先君。必称先人，不敢贪至尊也。百礼之贵，皆编
之月，月编于时，时编于君，君编于天。天之所弃，天子
弗祐，桀、纣是也。天子之所诛绝，臣子弗得立，蔡世子
逢丑父是也。王父所绝，子孙不得属，鲁庄公之不得
念母，卫辄之辞父命是也。故受命而海内顺之，犹众
星之共北辰，流水之宗沧海也。况生天地之间，法大
祖先人之容貌，则其至德取象，众名尊贤，是以圣人
为贵也。泰伯至德之侔天地也，上帝为之废，易姓而
子之，让其至德，海内怀归之。泰伯三让而不敢就位，
伯邑考知，群心贰，自引而激顺，神明也。至德以受命，
豪英高明之人辐辏归之，高者列为公侯，下至卿大
夫，济济乎哉！皆以德序，是吴、鲁同姓也。锺离之会，不
得序而称君，殊鲁而会之；鸡父之战，吴不得与中国
为礼，至于莒、黄池之行，变而反道，乃爵而不殊。召陵
之会，鲁君在是，而不得为主，避齐桓也。鲁桓即位十
三年，齐、宋、卫、燕举师而东，纪、郑与鲁戮力而报之，后
其已以鲁不得遍，避纪侯与郑厉公也。邢、卫，鲁之同
姓也，狄人灭之，《春秋》不得讳，避齐桓也。当其如此也，
唯德是亲，其皆先其亲。是故周之子孙，其亲等也，而
文王最先；四时等也，而《春》最先；十二月等也，而正月
最先；德等也，则先亲亲。鲁十二公，等也，而定哀最尊。
卫俱诸夏也，善道之会独见内之，为其与我同姓也，
灭国十五有馀，独先诸夏。曹、晋俱诸夏也，讥二名独
先及之。盛伯、郜子俱当绝而独不名，为其与我同姓
兄弟也。外出者众，以母弟出，独大恶之，为其亡母背
骨肉也。灭人者不绝。卫侯毁灭，同姓独绝，贱其本祖
而忘先也。亲等从近者始，立适以长，母以子贵，先“甲
戌”、“己丑陈侯鲍卒”，书所见也，而不言其暗者，陨石于
宋，五六鹢退飞，耳闻其记，目见而书，或徐或蔡，皆以其先接于我者序之。其于会朝聘之礼亦犹是。诸侯
与盟者众矣，而仪父独渐进。郑僖公方来会我而道
杀，《春秋》致其意，谓之“如会。”潞子离狄而归党以得上，
《春秋》谓之“子”，以领其意。苞来、首戴、池、践土与操之会
陈，去我，谓之“逃归。”郑去而不来，谓之“乞盟。”陈侯后至，
谓之“如会。”莒人疑我，贬而称人。诸侯朝鲁者众矣，而
滕、薛独称侯。州公伐我，夺爵而无号。吴、楚国先聘我
者，见贤。曲棘与鞌之战，先忧我者见尊。